***12. napirendi pont***

***ELŐTERJESZTÉS***

***Alcsútdoboz Település Önkormányzat Képviselő-testületének***

***2018. február 5-i ülésére***

***Előterjesztés címe és tárgya:***

***Alcsútdoboz Település Önkormányzat 2018. évi költségvetésének tárgyalása***

***Tárgykört rendező jogszabály:***

*- az államháztartásról szóló 2011. évi CXCV. tv. (Áht.)*

*- Magyarország 2018. évi központi költségvetéséről szóló 2017. C. törvény*

*- Magyarország helyi önkormányzatairól szóló 2011. évi CLXXXIX. törvény (Mötv.)*

*- az államháztartás végrehajtásáról szóló 368/2011.(XII.31.) kormányrendelet (Ávr)*

***Előterjesztő: Tóth Erika polgármester***

***Az előterjesztést készítette: Dr. Sisa András jegyző***

***Polyefkó Mária pénzügyi ügyintéző***

***Tisztelt Képviselő-testület!***

*Az államháztartásról szóló 2011. évi CXCV. törvény 24 § (3) bekezdése alapján a helyi önkormányzatok költségvetési rendelet-tervezetét február 15-éig, (ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig) kell benyújtani a képviselő-testület részére. E rendelkezésre tekintettel csatoltan benyújtom az önkormányzat 2018. évi költségvetési tervezetét.*

*Jogszabály előírásai alapján a költségvetés tárgyalásakor tájékoztatásul az alábbi mérlegeket és kimutatásokat kell bemutatni:*

1. *költségvetési mérleget közgazdasági tagolásban (3. függelék), előirányzat felhasználási tervet* *(4.függelék),*
2. *a többéves kihatással járó döntések számszerűsítését évenkénti bontásban és összesítve*
3. *a közvetett támogatásokat - így különösen adóelengedéseket, adókedvezményeket - tartalmazó kimutatást, és*
4. *a Stabilitási törvény szerinti adósságot keletkeztető ügyletek miatti kötelezettségek, valamint saját bevételek költségvetési évet követő három év tervezett előirányzatainak keretszámait főbb csoportokban, és a tervszámoktól történő esetleges eltérés indokait.*

*Az önkormányzatnak jelenleg több éves kihatással járó, hitelfelvétel, illetve beruházás-felújítás miatti kötelezettsége nincs. Közvetett támogatások nyújtását nem terveztük.*

*Magyarország gazdasági stabilitásáról szóló 2011.évi CXCIV. törvény 3 § (1) bekezdésében meghatározott adósságot keletkeztető ügyletből eredő fizetési kötelezettsége jelen költségvetési évben, illetve az ezt követő* *három évben várhatóan nem lesz. A 353/2011. (XII. 30.) Kormányrendelet szerinti saját bevételeinek alakulását az 5. függelék tartalmazza.*

*Az önkormányzat bevételi és kiadási előirányzatai, feladatonként részletezve az 1. függelékben kerültek kimutatásra, míg az óvoda bevételi és kiadási előirányzatát a 2. függelék tartalmazza.*

*Az önkormányzatok finanszírozási struktúrája nem tér el a 2017. évitől. A Költségvetési törvény rendelkezése alapján az önkormányzati kötelező feladatok ellátásához nyújtandó állami támogatás megállapításakor figyelembe veszik az önkormányzat számított bevételét. A számított bevétel a 2016. évi iparűzési adóalap 0,55%-a, melyet az egy lakosra jutó adóerő-képesség arányában differenciálnak. Amennyiben az 1 főre jutó adó-erőképesség meghaladja a 10.001 Ft/főt akkor beszámítják az elvárt bevételt, és „sávosan” csökkentik az adott feladatra meghatározott állami támogatást. Önkormányzatunk esetében az egy főre jutó adóerő-képesség 16.304 Ft/fő így a beszámítás mértéke 40 %. Ez összegszerűen 3.694.405 Ft elvonást jelent, a tavalyi 1.679.234 Ft-tal szemben.*

*A 40 %-os támogatáscsökkenést akkor érvényesítik, ha az 1 főre jutó adóerőképesség 15.001 Ft-tól 17.500 Ft-ig terjed. Amennyiben emelkedik az iparűzési adóbevételünk, úgy, hogy az 1 főre jutó adóerőképesség a 17.500 Ft közelébe kerül (de nem haladja meg), annak ellenére többletbevétel lenne elérhető, hogy növekedne a beszámítás összege, az alábbi táblázat szerint:*

|  |  |  |  |  |  |
| --- | --- | --- | --- | --- | --- |
|  | Iparűzési adóalap | Adóerőképesség | 1 főre jutó adóerőképesség (1.442 fővel számolva) | Beszámítás összege | Iparűzési adóbevétel |
| Jelenlegi | 1 679 275 216 | 23 509 853 | 16 304 | 3 694 405 | 33 585 504 |
| Kalkulált | 1 802 500 000 | 25 235 000 | 17 500 | 3 965 500 | 36 050 000 |
|  | | | Önkormányzatnál maradó többletbevétel (kalkulált) | | **2 193 401** |

*Az alábbi táblázat tartalmazza az elmúlt két év és az idei évi állami támogatás jogcímenkénti összehasonlítását.*

|  |  |  |  |
| --- | --- | --- | --- |
| **Jogcím** | **2016. évi eredeti előirányzat** | **2017. évi eredeti előirányzat** | **2018. évi eredeti előirányzat** |
| Zöldterület-gazdálkodás támogatása | 6 023 230 Ft | 6 023 230 Ft | 6 023 230 Ft |
| Közvilágítás fenntartásának támogatása | 5 344 000 Ft | 5 376 000 Ft | 5 376 000 Ft |
| Közutak fenntartása | 2 313 130 Ft | 2 313 130 Ft | 2 313 130 Ft |
| Egyéb önkormányzati feladatok támogatása | 3 163 045 Ft | 4 320 766 Ft | 2 305 595 Ft |
| Lakott külterülettel kapcsolatos feladatok támogatása | 349 350 Ft | 359 550 Ft | 326 400 Ft |
| Előző évről áthúzódó bérkompenzáció | 77 343 Ft | 0 Ft | 0 Ft |
| Polgármesteri illetmény támogatása | 0 Ft | 0 Ft | 1 170 400 Ft |
| **Működési általános támogatás összesen** | **17 270 098 Ft** | **18 392 676 Ft** | **17 514 755 Ft** |
| **Köznevelési feladatok támogatása (óvoda)** | **41 541 133 Ft** | **43 127 113 Ft** | **44 290 752 Ft** |
| Szociális feladatok támogatása | 8 514 076 Ft | 9 967 000 Ft | 9 297 000 Ft |
| Gyermekétkeztetés támogatása | 16 541 922 Ft | 15 952 941 Ft | 16 008 825 Ft |
| **Szociális és gyermekétkeztetési feladatok támogatása összesen** | **25 055 998 Ft** | **25 919 941 Ft** | **25 305 825 Ft** |
| **Kulturális feladatok támogatása** | **1 660 980 Ft** | **1 665 540 Ft** | **1 800 000 Ft** |
| **Összesen** | **85 528 209 Ft** | **89 105 270 Ft** | **88 911 332 Ft** |

*Fentiekből is látható, hogy az állami támogatások állandósultak, csupán a köznevelési és kulturális feladatokra kapott normatíva emelkedett kise mértékben.*

***Működés:*** *Az idei gazdálkodásunk során is a takarékosságot, a költséghatékonyságot kell szem előtt tartani.**A tavalyi 15 fő közfoglalkoztatott helyett előreláthatóan csak 5 főt foglalkoztathatunk, a 4 fő állandó dolgozónk mellett. Így szükséges lesz az ellátandó feladatok ésszerű tervezése és rangsorolása. Több pályázat lebonyolítása is esedékes az idei évben, mely többlet feladatot ró a dolgozókra.*

*Önkormányzatunk kötelezően ellátandó feladataiban lényeges változás nincs. A családsegítés és gyermekjóléti feladatokat továbbra is a közös hivatal székhely önkormányzata szervezi és finanszírozza a közös hivatalt létrehozó valamennyi önkormányzat területére.*

*Az ellátottak juttatása a 2017. évhez képest nem változott. Az önkormányzat szociális rendeletében meghatározott módon és formában történik a rászorulók települési támogatása. Továbbra is önkormányzati kötelező feladatunk a hátrányos, illetve a halmozottan hátrányos helyzetű gyermekek szünidei étkeztetése. Amennyiben ilyen helyzetben lévő gyermek szülője kéri, akkor a szünidőkben ingyenes étkeztetést biztosítunk a gyermek részére. Jelenleg településünkön 18 fő halmozottan hátrányos helyzetű gyermek van. E feladattal kapcsolatos költségeket és állami támogatást a költségvetési rendelet-tervezetünk tartalmazza, csakúgy, mint az intézményi gyermekétkeztetést.*

*Önkormányzatunk a kulturális feladatok (pl. a közművelődés, a nyilvános könyvtár) ellátásához a tavalyi évhez hasonlóan idén is részesül költségvetési hozzájárulásban, mely azonban még a közművelődési kormányzati funkción alkalmazottak bérét sem fedezi.*

***Fejlesztések:*** *Az adósságkonszolidációban részt nem vett önkormányzatok támogatása jogcímen önkormányzatunk 20 millió Ft támogatásban részesült 2016. évben. Ennek keretében a Petőfi utcai „Nyugdíjas-és Civil Klubház” külső-belső felújítása már megvalósult. A helyi építési szabályzat és településrendezési terv teljes körű felülvizsgálata és a Sportcsarnok és Közösségi Színtér homlokzat felújítása az idei évben valósul meg.*

*A költségvetés tartalmazza az iskolaépület energetikai korszerűsítését, melyhez TOP pályázat keretében nyertünk forrást (117 millió Ft-ot).*

*Az Egészségügyi Központ fejlesztése nagyrészt lezajlott tavaly, már csak kisebb eszközbeszerzésre és projekt zárásra kerül sor e projekt kapcsán.*

*Az EFOP kulturális célú pályázat keretében az iskolai technika terem közösségi teremmé történő átalakítása és eszközök beszerzése valósul meg.*

*Az EFOP humánerőforrás fejlesztése pályázat keretében számos program lebonyolítása mellett a „falu” kemence építését tervezzük az iskolai sportudvarban.*

*Belterületi utak és járdák felújítására 15 millió Ft összegű támogatást nyertünk. A kivitelezéshez azonban 3.687 eFt önrész is szükséges, melyet terveztünk a költségvetésben.*

*A költségvetés készítésekor még nem rendelkezünk támogatói okirattal, de az MVH elektronikus pályázati felület tartalma szerint a Vidékfejlesztési Programban a külterületi utak felújítására is kapunk támogatást. Ennek összege még nem ismert, ezért a költségvetésbe nem került betervezésre. A beadott pályázatban 64.042 eFt támogatást igényeltünk. A felújítás teljes költsége 82.374 eFt. Az önrészként biztosítandó 18.332 eFt. Tekintettel arra, hogy az általános tartalék 7.179 eFt összeg, így 11.153 eFt-ra jelenleg nincs fedezet.*

***Intézmény:***

*Az önkormányzat költségvetési rendelete tartalmazza az önkormányzat fenntartásában működő Háromhárs Óvoda 2018. évre tervezett bevételi és kiadási előirányzatait is. Az óvodában 1 üres álláshely van, 11 fő teljes munkaidős és 1 fő részmunkaidős munkavállalót foglalkoztat az intézmény, a hatályos rendelkezéseknek megfelelően.*

*Az intézményvezetővel egyeztetésre került a költségvetés. Az egyeztetés során a Vezető Asszony jelezte, hogy az egyik csoportszobában szükséges lenne a parketta javítása is a tisztasági festés mellet. A festés anyagköltségét az óvoda költségvetése tartalmazza. A parketta felújítása az évközben jelentkező többletbevételből kerülhet kivitelezésre.*

***„Gördülő tervezés”***

*A hatályos rendelkezések szerint be kell mutatni a költségvetési évet követő három év tervezett előirányzatainak keretszámait, főbb csoportonként. Ezt a kimutatást az előterjesztés 6. és 7. függeléke tartalmazza. A keretszámok a következő időszakra vonatkozóan létszámleépítést nem tartalmaznak. A személyi juttatások esetében az óvodapedagógusok várható béremelésével, a garantált bérminimum, illetve minimálbér emelkedésével számoltunk. Dologi kiadások esetében a takarékosság elvét figyelembe véve terveztünk.*

*A tervek között az alábbi, pályázati forrásokból megvalósítandó beruházások szerepelnek, melyek az elkövetkező évek költségvetési főösszegét befolyásolhatják:*

*- Az iskolai étkező és tálalókonyha valamint az óvodai melegítőkonyha felújítása (75%*

*támogatottságú)*

*- Helyi piac kialakítása(75% támogatottságú)*

*- Kilátó kialakítása (75% támogatottságú)*

*- „Régi Községháza”felújítása múzeum szállóvá alakítása*

*- Óvodai tornaszoba és bölcsődei csoportszoba kialakítása*

*Fenti tervezett beruházások tényleges hatását az adott évi költségvetés készítésekor vagy módosításakor lehet majd számszerűen figyelembe venni.*

*Bevételi oldalon a jelenleg prognosztizálható tételek jelennek meg. A 2017. évben sem változott a helyi adórendelet, így a tavalyi adóbevételekkel számoltunk.*

*Kérem a Tisztelt Képviselő-testületet, a költségvetés tervezetének megvitatására és elfogadására.*

*Alcsútdoboz, 2018. január 29.*

*Tóth Erika*

*polgármester*